Gajdoš, Peter, minister obrany SR (2019-01-30):
Áno. Ďakujem moc, mockrát za podnetné niektoré návrhy. Len musím povedať, že ja som viazaný aj administratívnotechnickými procesmi, ktorými všetky vládne návrhy zákona prechádzajú vrátane vnútrorezortného, mimorezortného pripomienkového konania, PPK-čka a podobne. Ale chcem povedať, že mojím cieľom nie je nikdy nič tajiť. Ja dnes zhodou okolností 12.30 idem na výbor na kontrolu Vojenského spravodajstva, kde páni poslanci majú vypočuť si všetky aj prísne tajné informácie a ja sa nebránim tieto informácie dať, vrátane celoročnej spravodajskej informácie alebo hodnotenia Vojenského spravodajstva, a tam to býva zvýraznené, aj tie extrémistické skupiny. Ale musím povedať, že extrémizmus je skutočne fenoménom celosvetovým, ale aj v Európe. Čo sa týka pána Hegera, len z hľadiska toho, ja chápem, že využíva to, že poradcoval spoloč... ... (pozn. red.: nejasne vyslovené) na modeli 2010, kde tieto informácie boli. Ale v roku 2006 proste sme prešli na úplne profesionálnu službu a zabudlo sa na to najpodstatnejšie, nie na vojenskú povinnú službu, ale na tvorbu záloh. Viete, a to je podstata veci. Ozbrojené sily sú tu pre zabezpečenie obrany Slovenskej republiky a vrátane „tej povinnej služby“. A pomôžem si zákonom, o ktorých budeme v budúcnosti diskutovať, a tí analytici, ktorí diskutujú a píšu, skutočne to je veľmi krátkozraké, pretože tu treba riešiť záležitosti z hľadiska zákona 319 o obrane Slovenskej republiky alebo zákona 570 o brannej povinnosti, kde je stanovené súčasným zákonom v § 4, že branná povinnosť je povinnosť podrobiť sa odvodu, ak tento zákon neustanovuje inak. Nechcem vás tu zaťažovať a ohurovať číslami, ale to sú milióny na odvody, ktoré by bolo treba zaplatiť. A niekto predo mnou to proste zrušil. Otázka moja znie: teda je v záujme Slovenskej republiky, Národnej rady, aby sme mali zabezpečenú obranu Slovenskej republiky? Moja určite áno, verím tomu, že aj vaša, a budem na tom pracovať a chystám aj o týchto záležitostiach diskusiu, najskôr vnútornú, potom verejnú a takto ďalej, tak, aby obrana Slovenskej republiky bola v každom prípade zabezpečená. Ale ak dovolíte, na pár otázok pánov poslancov, ja len na margo tej tvorby záloh musím povedať, že zhruba máme celkovo v evidencii do 500-tisíc záloh, takže v súčasnosti tá tvorba je vykonávaná profesionálnymi vojakmi, odchádzajúcich do zálohy, alebo dobrovoľná vojenská príprava, kde sme predpokladali, že skutočne toto bude takým motívom. Upravovali sme zákon, postupne sa to zvyšuje. Musím povedať, že sme zabránili odchodovosti v súčasnej dobe aj trinástym, štrnástym platom, ale aj novou koncepciou štátnej služby profesionálnych vojakov, ktorá už je pripravená, bude v kolégiu ministra obrany, budem ho dávať do Bezpečnostnej rady a vlády. A následne novela zákona v prvej časti a v druhej etape alebo v druhej časti nový zákon na určitých iných princípoch, kde bude zohľadnená aj tá záležitosť, ktorú ste správne kritizovali ohľadom nosenia rovnošiat a používania, ale zatiaľ som musel pristúpiť k takejto čiastkovej časti. A musím zvýrazniť, že sme dávali mnoho otázok aj na 211-ky. V ozbrojených silách je jednoznačne vestník, kde je stanovené a môže to byť zobranie si aj na verejnosti v zmysle webovej stránky, kde je presne stanovené, akým spôsobom je uniforma, uniforma nosená, organizovaná a podobne. V zákone je presne stanovené, že sa jedná o presný vzor, čiže je to priemyselný vzor, ktorý je zaevidovaný na ministerstve hospodárstva. A čo sa týka, prečo Vojenská polícia, pretože Vojenská polícia môže pokutovať v zmysle priestupkového zákona 372 aj občiansky, teda, pardon, civilov teda nazvem to, hej, alebo občanov Slovenskej republiky, napríklad vo vojenských obvodoch. A bolo to opäť konsenzom riešené. A poprosil by som pána Hegera, ale aj vás, nie je to v žiadnom prípade zvyšovanie nejakých nákladov. Bude to z tých zdrojov, ktoré máme. Práve naopak, v tom, v tej tabuľke vplyvov je, že to bude mať „pozitívny“ vplyv, keď sa nejaké príspevky alebo pokuty vyberú v zmysle priestupkového zákona. Na tú vašu otázku, pán poslanec Dostál, jedná sa o to, že toto je požiadavka ministerstva vnútra, že to musí byť v tom zákone uvedené, aby sa nenabaľoval priestupkový zákon, tá suma a prečo a tak ďalej. Nevymyslel som si to. Je to požiadavka a takto to musíme zabezpečiť. Čo sa týka tých špecifických znakov, je to opäť tam uvedené: odznak na čiapke, rukávové označenie a rozlišovacie označenia, rôzne znaky ozbrojených síl, hodnostné označenia, gombíky a podobne alebo tá evidenčná karta. Samozrejme, staré uniformy vojenské, tzv. maskáče, ktoré už nie sú v súčasnosti v ozbrojených silách v zmysle toho priemyselného vzoru, poľovníci, rybári a tak ďalej, nie je to zakázané, na nových uniformách bude napísané vyrobené pre ozbrojené, už je teda dané, požiadavka operačná alebo taktická na zabezpečenie výroby. Čo sa týka ďalších záležitostí, bola kritizovaná, bol kritizovaný výcvik a tak ďalej. Ja som presvedčený o tom, že z hľadiska z tých zdrojov, ktoré sú, tak ja len na minulom vyhodnotení som povedal aj na výboroch, že 12,5-tisíc sa zúčastnilo minulý rok na cvičeniach, či to doma, alebo v zahraničí. Celkovo máme zhruba 12 250. Tak sa pýtam, cvičíme, necvičíme? Asi áno. A to sú len cvičenia doma a v zahraničí veľkého charakteru NATO a ostatné, výcvik – družstvo, čata, rota, prápor, to je z hľadiska plánovacieho procesu náčelníka Generálneho štábu. Tak ja by som sa voči tomu ohradil. Postupne robíme všetky veci na to, aby aj ozbrojené sily skutočne vyzerali tak, ako majú vyzerať. Tento rok, teda pardon, minulý rok sme investovali do vyzbrojovania zhruba 13,5 milióna euro. Verím tomu, že tak ako predtým neboli v skladoch topánky obyčajné alebo tenisky, tak v súčasnosti skutočne to je. Týmto zákonom sa zároveň chce zabrániť aj tomu, pretože ste sa pýtali, kto môže nosiť, áno, tam je napísané, kto môže nosiť uniformu alebo komu môže povoliť minister. Príklad poviem. Boli sme teraz v Afganistane. No z hľadiska strategického maskovania, no tak som povolil všetkým, aby mali maskáče na sebe. Aj pánovi predsedovi vlády. No je to logické. A preto je tam tá rozhodovacia právomoc možnosti daná ministrovi obrany pri takýchto príležitostiach. Čo sa týka propagácie ozbrojených síl, preto je to tam aj z hľadiska ako toho divadla a neviem filmov, natáčania a podobne. Týmto sme chceli zabrániť aj tomu, aby profesionálni vojaci, ktorí majú právo si kúpiť, a tu sa dostávame k tomu, akým spôsobom sa dostane profesionálny vojak k uniforme, že dostáva body, ktoré sú kryté finančnými prostriedkami. A iba takýmto spôsobom si môže túto uniformu kúpiť. Chceli by sme zabrániť alebo chceme tým aj zabrániť, aby profesionálni vojaci nepredávali tieto uniformy do civilu a takýmto spôsobom to mohlo byť zneužité. Čo sa týka polomilitantných vojenských skupín, áno, čo sa týka používania možno starých odevov, maskáčov a tak ďalej a tak ďalej, máte pravdu, že si ich iba zamenia, ale tu je podstata veci, keď si dávajú žiadosť na zaregistrovanie, čo budú robiť, jak budú robiť, jaká je ich idea a tam je tá povinnosť sl... – á, sledovania – kontrolnej činnosti niekoho iného. Ja ako prvý minister som dal podnet na Generálnu prokuratúru, aby uvedené záležitosti prešetrili. V každom prípade som koordinoval uvedenú činnosť vrátane spravodajských informácií, ktoré som poskytol orgánom činným v trestnom konaní vrátane poskytnutia pani ministerke vnútra Slovenskej republiky. Čo sa týka tých otázok nosenia uniformy, myslím, že som povedal, priemyselný vzor a ako sa môže dostať „politik“ k tejto záležitosti, pokiaľ je to cvičenie a účasť na cvičení, pokiaľ bude požiadavka, aby mali, máme v skladoch na to, aby sme im zapožičali a potom následne vrátili. S tým môžem súhlasiť. Pokiaľ vám to postačuje takto, som pripravený eventuálne odpovedať na ďalšie otázky. Ďakujem.